Il-kelliem tal-Oppożizzjoni għat-turiżmu, Robert Arrigo, qal li ċ-chairperson tal-Air Malta tat raġun lill-Partit Nazzjonalista li ilu sentejn jgħid li l-pjan ta’ ristrutturar tal-Air Malta mhux miexi kif pjanat u li l-Air Malta se titlef il-flus. F’konferenza tal-aħbarijiet, Robert Arrigo qal li fil-laqgħa ġenerali annwali tal-Air Malta, kien hemm ħafna affarijiet li ma ġewx spjegati fosthom jekk il-kumpanija jew parti minnha hix se tinbiegħ. Żied jgħid li l-Gvern m’għandux mandat biex ibiegħ l-Air Malta. Għall-appell taċ-chairperson biex ma jkunx hemm indħil politiku, il-kelliem qal li żgur li minn naħa tal-Partit Nazzjonalista m’hemmx indħil. Huwa semma bosta fatturi li skont l-oppożizzjoni wasslu għat-telf fl-Air Malta fosthom żieda ta’ 300 impjieg ġdid mal-kumpanija, għadd ta’ transfers u 17-il promotion li qed jiswew lill-Air Malta €20,000 fix-xahar. Qal li l-Gvern irid jieqaf jilgħab bil-futur tal-impjegati tal-Air Malta u jkun onest magħhom. Il-kelliema għall-kompetittività Kristy Debono appellat biex il-Gvern jispjega x’mar ħażin fil-pjan ta’ ristrutturar. Qalet li sal-2012, il-pjan kien miexi skont il-miri tiegħu. Qalet li l-Air Malta din is-sena għamlet it-telf meta suppost kellha tagħmel profitt ta’ aktar minn €3 miljuni. L-Air Malta giet trattata ukoll mil-Kap tal-Oppożizzjoni Simon Busuttil, f’laqgħa mal-Assoċjazzjoni tal-Aġenti tal-Ivjaġġar u t-Turiżmu. Huwa esprima t-tħassib tiegħu dwar il-futur tal-linja nazzjonali tal-ajru, hekk kif it-telf li għamlet mhux konformi mal-pjani ta’ ristrutturar maqbul mill-Gvern Malti mal-Kummissjoni Ewropea. Il-President tal-FATTA, Iain Tonn wkoll esprima t-tħassib tiegħu dwar il-qagħda tal-Air Malta għax kull min jaħdem fis-settur tat-turiżmu jiddependi minnha.